Publication: Magyar Közlöny
Issue: MK-1999-2 (Year: 1999, Number: 2)
Era: 1990-2004
Section: a 4/1999. (I. 14.) FVM—KöM—GM együttes rendelethez
Paragraph Index: 337

1. A felkészítés és vizsgáztatás követelményei A vizsgára való felkészítés során az iskolarendszerű felsőfokú szakképzésben az elméleti tárgyakat oktatóknak a szakterületnek megfelelő tanári vagy felsőfokú szakmai végzettséggel kell rendelkezniük. A gyakorlati képzést szakirányú főiskolai és pedagógiai, kivételes esetben, ha más jogszabály ettől eltérően nem rendelkezik, középfokú szakmai végzettséggel vagy középfokú végzettséggel és legalább 5 éves szakirányú gyakorlattal rendelkező szakemberek végezhetik. A szakmai vizsgán a vizsgabizottság tagjainak, illetve a segítő, kérdező tanároknak az előzőekben meghatározott végzettséggel kell rendelkezniük. Vizsgára való felkészítést, illetve vizsgát csak olyan képzőhely folytathat, amely rendelkezik a szakmai követelmények elsajátításához szükséges felszerelésekkel, eszközökkel, vagy szerződéses keretek között biztosítani tudja ezeket. A szükséges tárgyi feltételek: — laboratóriumi eszközök, felszerelések, — számítástechnikai berendezések, gyakorló számítógéppark, — kommunális hulladékok gyűjtéséhez, hasznosításához szükséges gépek, eszközök, berendezések, — mezőgazdasági hulladékok gyűjtéséhez, hasznosításához szükséges gépek, eszközök, berendezések, — élelmiszeripari hulladékok gyűjtéséhez, ártalmatlanításához, hasznosításához szükséges berendezések.

Source: https://magyarkozlony.hu/hivatalos-lapok/4d532de2b3b582bc0bf9ebc0f605b36d562de5af/dokumentumok/d591b142e11b93d5d71c3c0f0aa2796212d090eb/letoltes